Ляснічы, стары чалавек, камуніст, адступіў са сваімі, каб не трапіць у рукі фашыстаў. Акупанты прыслалі свайго ляснічага, нейкага здрадніка з ласкавым прозвішчам – Сінічкін і замашкамі крамольніка. Быў ён поўны невук. Ды і якая трэба была навука, каб бязлітасна знішчаць народнае багацце – высякаць лес па загаду фашыстаў, прадаваць направа і налева за выпіўку і закуску. У лес Сінічкін баяўся хадзіць, гаспадарку не ведаў, аднак нейкім чынам пранюхаў пра дубы – з якой прычыны і кім яны пасаджаны.